“Om byvoorbeeld ŉ paar groot beesvoerkrale as die voorsieners van vleis vir die land te sien, is oorvereenvoudig. Die beeste wat eers gevoer word, word aan hulle deur die hele spektrum van boere, ongeag die grootte van die boerdery, voorsien,” het Wilken gesê.
Hy het gesê daar is dus baie ander bedrywe wat ’n rol speel om die broodnodige buitelandse valuta te genereer. Wilken meen die sogenaamde “kleinboere” is die boere wat die ekonomie van klein dorpies in stand hou en werk aan die ongeskoolde arbeidsmag verskaf.
“Vrystaat Landbou bly, soos deur sy geskiedenis, verbind daartoe om die belange van al sy lede en landbou in die algemeen te dien en te verseker dat elke boer ’n regverdige en billike kans sal hê om sy passie uit te leef,” het Wilken gesê.
“Ons moet ook bedag wees vir die misbruik van die media, emosie en persoonlike aanvalle om korttermyn doelwitte te bereik,” het hy gesê.